b'\n_START_ARTICLE_\nRogainingas\n_START_PARAGRAPH_\nRogainingas yra ilgo nuotolio komandin\xc4\x97s var\xc5\xbeybos, reikalaujan\xc4\x8dios tiek mar\xc5\xa1ruto planavimo, tiek ir orientavimosi (navigacijos) vietov\xc4\x97je tarp kontrolini\xc5\xb3 punkt\xc5\xb3 naudojantis tos vietov\xc4\x97s \xc5\xbeem\xc4\x97lapiu. Rogaininge komandos sudarytos i\xc5\xa1 2-5 \xc5\xbemoni\xc5\xb3 ir suskirstytos pagal am\xc5\xbei\xc5\xb3 ir lyt\xc4\xaf. Rogainingo var\xc5\xbeybose nugal\xc4\x97tojai nustatomi pagal komand\xc5\xb3 surinktus ta\xc5\xa1kus, o ta\xc5\xa1kus komanda gauna u\xc5\xbe kiekvien\xc4\x85 aplankyt\xc4\x85 kontrolin\xc4\xaf punkt\xc4\x85. Kontrolini\xc5\xb3 punkt\xc5\xb3 ta\xc5\xa1k\xc5\xb3 vert\xc4\x97s skiriasi, vert\xc4\x97 priklauso nuo punkto sud\xc4\x97tingumo ir atstumo nuo starto vietos. Pasaulio ir Europos \xc4\x8dempionatuose komandos var\xc5\xbeosi 24 valandas, ta\xc4\x8diau ma\xc5\xbeesn\xc4\x97s var\xc5\xbeybos gali b\xc5\xabti ir trumpesn\xc4\x97s, pvz., 3 ar 6 valandos. Rogainingas reikalauja komandinio darbo, i\xc5\xa1tverm\xc4\x97s, mok\xc4\x97jimo orientuotis, naudotis \xc5\xbeem\xc4\x97lapi\xc5\xb3 ir kompasu.\n_START_SECTION_\nIstorija\n_START_PARAGRAPH_\nRogainingo sporto i\xc5\xa1takos siekia dar 1947\xc2\xa0m., kaip Australijos Melburno universiteto alpinizmo klubas organizavo kaln\xc5\xb3 sporto var\xc5\xbeybas, o viena i\xc5\xa1 rung\xc4\x8di\xc5\xb3 buvo rogainingas. Ta\xc4\x8diau pirmosios atskiros Rogainingo var\xc5\xbeybos \xc4\xafvyko tik 1976\xc2\xa0m. Australijoje, Viktorijos valstija. Sporto pavadinimas (angl. Rogaine) yra kil\xc4\x99s i\xc5\xa1 trij\xc5\xb3 \xc5\xa1io sporto pradinink\xc5\xb3 Austral\xc5\xb3, j\xc5\xb3 pirm\xc5\xb3j\xc5\xb3 vard\xc5\xb3 raid\xc5\xbei\xc5\xb3: Ro (Rod Phillips), Gai (Gail Davis), Ne (Neil Phillips)\xc2\xa0\xe2\x80\x93 RoGaiNe. Rogainingas greitai tapo populiarus Australijoje, bet pirmosios var\xc5\xbeybos u\xc5\xbesienyje \xc4\xafvyko tik 1986\xc2\xa0m. Kanadoje. 1989\xc2\xa0m. Australijoje buvo \xc4\xafkurta Tarptautin\xc4\x97 Rogainingo Federacija. Pirmasis pasaulio rogainingo \xc4\x8dempionatas \xc4\xafvyko 1992\xc2\xa0m. Australijoje netoli Melburno. Nuo 1996\xc2\xa0m. pasaulio rogainingo \xc4\x8dempionatai vyko kas dvejus metus, o nuo 2012\xc2\xa0m. jie vyks kas metus. Europos rogainingo \xc4\x8dempionatai vyksta kas vienerius metus, o pirmasis \xc4\xafvyko 2003\xc2\xa0m. Rusijoje.\n_START_SECTION_\nTaisykl\xc4\x97s\n_START_PARAGRAPH_\nKomandas sudaro nuo dviej\xc5\xb3 iki penki\xc5\xb3 nari\xc5\xb3. Komandos tikslas yra aplankyti kuo daug kontrolini\xc5\xb3 punkt\xc5\xb3 per var\xc5\xbeyboms numatyt\xc4\x85 laik\xc4\x85. Rogainingo pagrindas yra orientavimosi sportas, ta\xc4\x8diau skirtingai nei orientavimosi sporte kontrolinius punktus reikia rinkti ne eili\xc5\xa1kumo tvarka, kaip tie punktai yra sujungti \xc5\xbeem\xc4\x97lapyje, bet laisvai pasirinkta tvarka. U\xc5\xbe kiekvien\xc4\x85 aplankyt\xc4\x85 kontrolin\xc4\xaf punkt\xc4\x85 komanda gaun\xc4\x85 ta\xc5\xa1k\xc5\xb3, kontrolini\xc5\xb3 punkt\xc5\xb3 vert\xc4\x97s priklauso nuo punkto sud\xc4\x97tingumo vietov\xc4\x97je ir atstumo nuo starto vietos. Laimi komanda daugiausiai surinkusi ta\xc5\xa1k\xc5\xb3 per kontrolini\xc5\xb3 punkt\xc5\xb3 rinkimui numatyt\xc4\x85 laik\xc4\x85. Komandos keliauti tik b\xc4\x97gte arba p\xc4\x97s\xc4\x8diomis, orientuojasi naudojantis kompasus ir \xc5\xbeem\xc4\x97lapiu. Var\xc5\xbeyb\xc5\xb3 metu dalyviai patys reguliuoja savo jud\xc4\x97jimo ir poilsio re\xc5\xbeim\xc4\x85, dalyviai visada gali gr\xc4\xaf\xc5\xbeti \xc4\xaf var\xc5\xbeyb\xc5\xb3 centr\xc4\x85. Ten dalyviai gali pails\xc4\x97ti, pamiegoti, gauti maitinim\xc4\x85. Pasaulio ir Europos Rogainingo \xc4\x8dempionatai vyksta 24 valandas. Ta\xc4\x8diau ma\xc5\xbeesn\xc4\x97s var\xc5\xbeybos gali vykti ir trumpiau, pavyzd\xc5\xbeiui, 6, 8, 12 ar 15 valand\xc5\xb3. Priklausomai nuo vietov\xc4\x97s sud\xc4\x97tingumo patyr\xc4\x99 sportininkai per 24 valandas gali \xc4\xafveikti vir\xc5\xa1 100 kilometr\xc5\xb3. Rogaininge \xc5\xbeem\xc4\x97lapio mastelis b\xc5\xabna nuo 1:25 000 iki 1:50 000, o vietov\xc4\x97s plotas apie 250 kvadratini\xc5\xb3 kilometr\xc5\xb3.'